
Toiminnanharjoittaja ja laitoksen asema
Kukkuroinmäen biokaasulaitosta ylläpitää Etelä-Karjalan Jätehuolto Oy. Biokaasulaitos, biometaanin jalostus, paineistus- ja jakelulaitteisto sekä nesteytetyn biokaasun höyrystysasema on vaarallisten kemikaalien määrän perusteella luokiteltu toimintaperiaateasiakirjalaitokseksi. 
Laitokselle on laadittu kemikaaliturvallisuuslain (390/2005) ja valtioneuvoston asetuksen (685/2015) mukainen toimintaperiaateasiakirja. Toimintaa valvoo Turvallisuus- ja kemikaalivirasto Tukes. Toimintaperiaateasiakirja ja siihen liittyvät turvallisuusjärjestelyt pidetään ajan tasalla. 
Tietoa laitoksen toiminnasta
Laitoksella vastaanotetaan ja käsitellään biohajoavia materiaaleja. Niistä tuotetaan biokaasua, joka jalostetaan biometaaniksi liikennepolttoainekäyttöön. Kokonaisuuteen kuuluvat biokaasun tuotanto, biometaanin jalostus, kaasun paineistus ja varastointi, tankkaus- ja konttitäyttötoiminnot sekä nesteytetyn biokaasun varastointi ja höyrystys. 
Turvallisuuden varmistaminen
Laitoksella ehkäistään onnettomuuksia tunnistamalla ja arvioimalla vaaroja järjestelmällisesti. Turvallisuutta ylläpidetään muun muassa: 
· henkilöstön ja urakoitsijoiden perehdytyksellä, koulutuksella ja harjoituksilla 
· työlupa- ja kulunvalvontakäytännöillä,
· laitteistojen ennakkohuollolla, tarkastuksilla ja kunnossapidolla, 
· kaasunilmaisimilla, hälytyksillä, hätäpysäytyksillä ja muilla turvallisuusjärjestelmillä,
· poikkeustilanteisiin varautumisella ja sisäisellä pelastussuunnitelmalla sekä
· turvallisuushavaintojen, poikkeamien ja korjaavien toimenpiteiden seurannalla. 
Vaaralliset kemikaalit ja onnettomuusvaarat
Turvallisuuden kannalta keskeiset kemikaalit
	Kemikaali
	Keskeinen vaaraluokitus
	Enimmäismäärä

	Nesteytetty biokaasu (LBG)
	H220: erittäin helposti syttyvä kaasu
H280, H281: paineenalainen tai jäähdytetty kaasu
	35,5 tonnia

	Biokaasu (raakakaasu)
	H220: erittäin helposti syttyvä kaasu
H280: paineenalainen kaasu
	0,5 tonnia

	Paineistettu biometaani, 250 bar
	H220: erittäin helposti syttyvä kaasu
H280: paineenalainen kaasu
	18,5 tonnia



Mahdolliset suuronnettomuustilanteet ja vaikutukset
Laitoksen toimintaan liittyvät keskeiset suuronnettomuusvaarat ovat syttyvän kaasun vuoto, kaasupalo sekä kaasun syttymiseen liittyvä räjähdys- ja painevaikutus. Nesteytetyn kaasun hallitsemattomaan vapautumiseen liittyy lisäksi erittäin kylmän aineen aiheuttama paleltumisvaara. 
Kaasuvuoto
Kaasuvuoto voi muodostaa syttyvän kaasupilven. Syttyessään se voi aiheuttaa tulipalon ja lämpösäteilyä. 
Kaasupalo
LBG-laitteiston tai kuljetuskaluston läheisyydessä ulkopuolinen tulipalo voi aiheuttaa lämpösäteilyä ja lisätä kaasulaitteiston vaurioitumisen vaaraa. 
Räjähdys- ja painevaikutus
Suljetussa tai osittain suljetussa tilassa syttyvä kaasuseos voi aiheuttaa räjähdyksen ja painevaikutuksia. 
Savun, lämpösäteilyn tai painevaikutusten ulottuminen laitosalueen ulkopuolelle riippuu tapahtuman laadusta, sääolosuhteista ja tapahtumapaikasta. Viranomaiset määrittävät tarvittavat suoja- ja rajoitusalueet tilanteen perusteella. 


Varautuminen ja vahinkojen rajoittaminen
Laitoksella on käytössä hälytys-, valvonta- ja hätäpysäytysjärjestelmiä. Poikkeustilanteessa toiminta keskeytetään tarvittavilta osin, vuoto pyritään eristämään turvallisesti ja pelastusviranomaiselle ilmoitetaan tilanteen edellyttämällä tavalla. Alueelle pääsyä ja liikennettä voidaan rajoittaa vaaran leviämisen estämiseksi. 
Toiminta poikkeustilanteessa
Ohje lähialueen asukkaille
Jos laitoksella tapahtuu ympäristöön tai lähialueelle mahdollisesti vaikuttava onnettomuus, pelastusviranomainen johtaa pelastustoimintaa ja antaa tarvittavat ohjeet. Toiminnanharjoittaja tukee viranomaisia ja tiedottaa käytettävissään olevien kanavien kautta. 

1. Noudata viranomaisten antamia ohjeita ja vaaratiedotteita
2. Siirry tarvittaessa sisätiloihin.
3. Sulje ovet, ikkunat ja ilmanvaihto, jos viranomainen näin ohjeistaa.
4. Vältä tarpeetonta liikkumista ja laitoksen läheisyyteen tulemista.
5. Älä poistu suojautumispaikasta ennen viranomaisen lupaa.
6. Soita hätänumeroon 112 vain todellisessa hätätilanteessa.
Valvonta ja lisätiedot
Laitoksen kemikaali- ja maakaasuturvallisuutta valvoo Turvallisuus- ja kemikaalivirasto Tukes. Tukesin tarkastuksia ja valvontaa koskevia lisätietoja voi pyytää Tukesilta tai Etelä-Karjalan Jätehuolto Oy:ltä. Laitoksen turvallisuustiedot ja tämä yleisötiedote pidetään ajan tasalla ja yleisön saatavilla myös sähköisessä muodossa. 
Hätätilanteessa soita 112


Dokumentti päivitetty ja julkaistu 14.10.2026
